Diari Oficial de la Generalitat Valenciana


Sumari del DOGV 4393, del 05-12-2002 (2002/13252)

ORDE de 22 de novembre de 2002, de la Conselleria de Justícia i Administracions Públiques, per la qual es fixen els criteris i s'establixen les normes que han de regular el procés d'eleccions 2002-2003, en òrgans de representació del personal funcionari al servici de l'Administració de Justícia de la Comunitat Valenciana, transferits pel Reial Decret 1.950/1996, de 23 d'agost.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4393

Data del DOGV
:   05-12-2002

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2002/13501


Data del document
:   29-11-2002

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * representació del personal
    * personal de l'administració de justícia
    * eleccions sindicals
    * funcionari
    * legislació

ORDE de 22 de novembre de 2002, de la Conselleria de Justícia i Administracions Públiques, per la qual es fixen els criteris i s'establixen les normes que han de regular el procés d'eleccions 2002-2003, en òrgans de representació del personal funcionari al servici de l'Administració de Justícia de la Comunitat Valenciana, transferits pel Reial Decret 1.950/1996, de 23 d'agost. [2002/X13445]
  
El model establit en matèria d'òrgans de representació, determinació de les condicions de treball i participació del personal al servici de les administracions públiques, atorga a les organitzacions sindicals la plena capacitat per a la convocatòria i desenvolupament dels distints processos electorals i queda limitada la funció de l'administració a proporcionar, observant una absoluta neutralitat en el procés, els mitjans materials i humans que permeten el seu desenvolupament.
  
D'acord amb la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques, modificada per la Llei 18/1994, de 30 de juny, vistos els articles 13.4 i 21 de la precitada llei, i l'article 1 del Reglament d'Eleccions, aprovat pel Reial Decret 1.846/1994, de 9 de setembre (BOE de 13.09.94), i com que està pròxima la renovació dels representants dels funcionaris públics per conclusió del seu mandat, resulta convenient que els òrgans competents de la Generalitat Valenciana en matèria de personal, en els seus respectius àmbits competencials, fixen els criteris i establisquen les normes per les quals s'han de regir les unitats administratives afectades pel procés d'eleccions sindicals, per a la renovació dels representants dels funcionaris.
  
En esta línia, cal assenyalar determinats criteris d'actuació sobre altres aspectes, directa o indirectament relacionats amb el procediment electoral, com són el nomenament de representants de l'administració, la votació per correu, la concessió de permisos als membres de les candidatures, components de les meses electorals, representants de l'administració en estes, interventors i apoderats de les candidatures i als electors en general.
  
Entenent-se que la participació en les eleccions sindicals del funcionari constituïx el compliment d'un deure de caràcter públic, sobre la base legal de l'article 30, apartat 2, de la Llei 30/1984, de 2 d'agost, es preveu la concessió de permisos per este motiu en el Reial Decret 249/1996, de 16 de febrer, pel qual s'aprova el Reglament Orgànic dels Cossos d'Oficials, Auxiliars i Agents de l'administració de Justícia i en el Reial Decret 296/1996, de 23 de febrer, pel qual s'aprova el Reglament Orgànic dels Metges Forenses.
  
En virtut d'això, i com a conseqüència del traspàs de funcions i servicis de l'administració de l'Estat a la Comunitat Autònoma Valenciana en matèria de mitjans personals al servici de l'Administració de Justícia, mitjançant el Reial Decret 1.950/1996, de 23 d'agost, i en exercici de les competències atribuïdes al conseller de Justícia i Administracions Públiques, en l'article 35, e) de la Llei 5/1983, de 30 de desembre, de Govern Valencià,
  
ORDENE
  
Article 1. Elaboració dels censos de funcionaris
  
La Direcció General de Justícia elaborarà el cens de funcionaris de cada unitat electoral inclosa en el seu àmbit geogràfic i funcional, prèviament al lliurament en la Mesa Electoral Coordinadora.
  
Els censos de funcionaris contindran una relació nominal, amb les següents circumstàncies personals: dos cognoms, nom, sexe, data de naixement, antiguitat reconeguda en la funció pública expressada segons les dades del registre de personal i DNI.
  
Dits censos de funcionaris indicaran, en l'encapçalament o en la caràtula, la unitat electoral de què es tracte, els organismes afectats i el caràcter de cens previ, provisional o definitiu, així com l'òrgan davant del qual poden interposar-se les reclamacions sobre inclusions, exclusions o modificacions relatives a dita relació nominal i el seu termini d'interposició.
  
Els llistats de censos es confeccionaran per separat, un per a electors i elegibles, i un altre per a electors no elegibles, d'acord amb l'article 14 del Reial Decret 1.846/1994, de 9 de setembre.
  
Article 2. Composició de les meses electorals
  
Cada mesa electoral, així com la seua composició i règim de suplències dels seus membres, es constituirà conforme els criteris establits en l'article 10 del Reial Decret 1.846/1994, de 9 de setembre.
  
Article 3. Lliurament de censos i determinació del nombre i distribució de les meses electorals
  
En el termini de dotze dies hàbils, comptadors des de la data de recepció de l'escrit de promoció d'eleccions, la Direcció General de Justícia lliurarà els censos de funcionaris, d'acord amb el que disposa l'article 1 de la present Orde i l'article 14 del Reial Decret 1.846/1994, de 9 de setembre, a la Mesa Electoral Coordinadora.
  
Dita mesa haurà de confeccionar la llista provisional d'electors, distribuïda per meses electorals i d'acord amb els següents criteris:
  
En el cas que hi haguera acord sindical sobre el nombre i distribució de les meses electorals, previst en l'article 25, apartat 1, de la Llei 9/1987, de 12 de juny, s'aplicarà de forma vinculant el contingut de tal acord, i es limitaran a elaborar la llista d'electors, d'acord amb l'article 16 de la mencionada Llei, sobre la base de l'esquema de distribució de meses acordat pels sindicats.
  
En el cas que no s'haguera produït tal acord sindical, haurà de decidir la Mesa Electoral Coordinadora el nombre i distribució de les meses, d'acord amb el que disposa l'article 9.1 del Reial Decret 1.846/1994, de 9 de setembre, i als criteris de l'article 25 de la Llei 9/1987, de 12 de juny.
  
En conseqüència, s'establirà una mesa electoral per cada 250 funcionaris o fracció, distribuïdes, en el cas que foren diverses, d'acord amb el que establisca la Mesa Electoral Coordinadora, i es procurarà implantar les seus de les meses en aquelles localitats que tinguen un nombre més gran d'electors.
  
L'elaboració de la llista provisional d'electors haurà d'estar conclosa abans de la data de constitució de les meses electorals, a fi de procedir adequadament a la constitució de les meses parcials.
  
Constituïdes les meses electorals, conforme al que disposa l'article 26.1 de la Llei 9/1987, de 12 de juny, i els articles 10 i 11 del Reglament d'Eleccions aprovat pel Reial Decret 1.846/1994, de 9 de setembre, la Mesa Electoral Coordinadora assumirà les seues funcions en orde a l'elaboració de la llista d'electors definitiva, d'acord amb el que disposa els articles 26.3 i 25.3 d), de la Llei 9/1987.
  
La Mesa Electoral Coordinadora realitzarà les seues funcions d'acord amb el que establixen els articles 12, 14 i concordants del Reglament aprovat pel Reial Decret 1.846/1994, de 9 de setembre.
  
Article 4. Votació per correu
  
S'aplicarà el procediment establit en l'article 19 del Reglament aprovat pel Reial Decret 1.846/1994, de 9 de setembre.
  
S'empraran, per a tal finalitat, els models de sobres que per a dita modalitat de votació s'establixen en l'Orde de 7 d'octubre de 2002, de la Conselleria de Justícia i Administracions Públiques.
  
Article 5. Nomenament de representants de l'administració
  
A fi que l'actuació dels diversos departaments, organismes i entitats, afectats per l'àmbit a què es referix la present Orde es produïsca d'una forma organitzada i homogènia, les còpies de la documentació electoral es trametran a la Direcció General de Justícia. Així mateix, els representants de l'administració podran dirigir les seues consultes al Servici de Recursos Humans, Secció de Relacions Sindicals de la Direcció General de Justícia.
  
Els representants de l'administració en totes les meses electorals, que assistiran a les votacions i a l'escrutini, vetlaran especialment pel compliment de l'obligació de trametre una còpia de l'acta d'escrutini a la Direcció General de Justícia.
  
En l'àmbit de les unitats electorals del personal de l'administració de Justícia a la Comunitat Valenciana, el nomenament es realitzarà pel director general de Justícia, i recaurà preferentment en funcionaris que pertanguen a l'àrea de personal.
  
Article 6. Permisos a membres de candidatures, components de meses electorals, representants de l'administració en les mateixes, interventors de les candidatures i als electors en general
  
Es concediran dits permisos retribuïts a l'empara de l'article 66 del Reial Decret 249/1996, de 16 de febrer, pel qual s'aprova el Reglament Orgànic dels Cossos d'Oficials, Auxiliars i Agents de l'administració de Justícia i l'article 39 del Reial Decret 296/1996, de 23 de febrer, pel qual s'aprova el Reglament Orgànic dels Metges Forenses.
  
Seran beneficiaris de dits permisos, amb el règim que s'especifica, el personal que tot seguit es detalla:
  
A) Un membre de cada candidatura, designat pel presentador de la mateixa, disposarà de permís retribuït a jornada completa des de la proclamació de dita candidatura fins al dia de la votació.
  
B) Els components de les meses electorals i els representants de l'administració disposaran de permisos pel temps necessari per a assistir a les reunions de la Mesa Electoral, inclosos els desplaçaments fora de la seua residència oficial que calguen, amb motiu dels quals percebran les dietes i despeses de viatges previstos en el Reial Decret 462/2002, de 24 de maig, o en el Decret 24/1997, d'11 de febrer, del Govern Valencià, en la quantia establida per al corresponent exercici. A més disposaran d'un permís retribuït de jornada completa en el dia de la votació i una reducció de cinc hores en la seua jornada de treball del dia immediatament posterior.
  
C) Els interventors i apoderats de les candidatures gaudiran de permís retribuït durant tot el dia de la votació i d'una reducció de jornada en la data immediatament posterior, en els termes indicats en l'incís final de l'apartat anterior.
  
D) Els electors, en general, gaudiran de permís retribuït pel temps imprescindible per a exercir el seu dret al vot, segons les instruccions concretes del responsable de personal, que podrà exigir a l'elector un justificant del fet de la votació expedit per la Mesa Electoral, quan la mateixa estiga emplaçada fora del seu centre de treball.
  
Article 7. Dotació de mitjans personals i materials
  
Per part de la Direcció General de Justícia, conforme a la normativa vigent, s'adoptaran les mesures oportunes per a dotar de mitjans personals i materials necessaris per al compliment de les funcions recollides en esta orde.
  
DISPOSICIONS ADDICIONALS
  
Primera
  
En tot allò no disposat en la present orde, s'estarà a allò que regula en matèria d'eleccions sindicals el Reglament aprovat pel Reial Decret 1.846/1994, de 9 de setembre.
  
Segona
  
Respecte dels models oficials a utilitzar durant el procés electoral, s'estarà al que disposa l'annex de l'Orde de 7 d'octubre de 2002 (DOGV núm. 4357, de 15 d'octubre) de la Conselleria de Justícia i Administracions Públiques, per la qual es fixen criteris i s'establixen les normes que han de regular el procés d'eleccions 2002-2003 a òrgans de representació del personal al servici de l'administració de la Generalitat Valenciana.
  
DISPOSICIONS FINALS
  
Primera
  
Es faculta el director general de Justícia per a dictar les resolucions i ordenar les mesures que, en l'àmbit de les seues atribucions, calguen per al desenvolupament de la present orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 22 de novembre 2002
  
El conseller de Justícia i Administracions Públiques,